Izvor: N1

Studenti Pravnog fakulteta u Beogradu, koji organuzuju "skupove podrške srpskom narodu u Crnoj Gori", predali su Skupštini Srbije potpise za donošenje skupštinske "rezolucije ugroženosti Srba u Crnoj Gori".

Predsednik Studentskog kluba tog fakulteta, Nemanja Vučković, kazao je novinarima da je od 28. januara do 3. februara sakupljeno 15.000 potpisa.



Studenti traže da poslanici Skupštine Srbije donesu rezoluciju koju studenti predlažu, "da podržimo srpski narod u Crnoj Gori i da se tim aktom jasno stavi do znanja i da se srpska vlast opredeli da postoji ugroženost srpskog naroda i imovine Srpske pravoslavne crkve" u Crnoj Gori, naveo je Vučković.



On je rekao da studenti smatraju da "režim Mila Đukanovića" u Crnoj Gori krši Evropsku konvenciju o ljudskim pravima, međunarodne sporazume i druga međunarodna akta.



"Tražimo od Srbije da mu (Đukanoviću) se nanese diplomatska šteta. Da reakcija bude mirna i tiha, ali konkretna", kazao je Vučković.



Student Filozofskog fakulteta Milan Denčić kazao je da "srpskom narodu u Crnoj Gori znače skupovi podrške koji se organizuju u Beogradu" i pozvao na okupljanje sutra, u petak, u 18.00 sati, ispred Crkve Svetog Marka gde su bili i prethodni takvi skupovi, a potom će biti povorka do Crkve Svetog Đorđa na Banovom brdu.

